Malé Leváre

Malé Leváre (ľudovo Levárky) sú obec na juhozápadnom Slovensku v okrese Malacky.

Malé Leváre sú pohraničná obec. Chotárom pretekajú rieky Morava a Rudava, a potok Lakšár. Potok Lakšár sa vlieva do Rudavy práve v chotári Malých Levár, a Rudava sa vlieva do Moravy len o zhruba kilometer ďalej, na hranici chotárov Malých Levár a Gajar. Časť chotára obce je súčasťou Chránenej krajinnej oblasti Záhorie.

Chotárom Malých Levár prechádza tiež medzinárodná cyklotrasa Eurovelo 13. Existuje projekt na stavbu cyklomostu do Rakúska, ten však doteraz nebol zrealizovaný.

Obec je známa kvôli rekreačnej oblasti Rudava s kúpaliskom, ktoré vzniklo z bývalej štrkovne. V minulosti sa v nej konával hudobno-športový festival.

História 
Obec sa spomína prvýkrát v listine uhorského kráľa Ľudovíta I. z roku 1377. Malé Leváre, spolu so susednou obcou Gajary daroval za zásluhy a vernosť grófom zo Sv. Jura. Z roku 1378 sa zachovala metačná listina, v ktorej sú opísané pôvodné hranice chotára obce. Obec bola súčasťou Plaveckého panstva, ktoré získali roku 1622 Pálfiovci.

Pamiatky 
Dominantou obce je rímskokatolícky kostol zasvätený Preblahoslavenej Panne Márii Nanebovzatej z roku 1654. Pôvodne renesančný jednoloďový bezvežový kostol bol po požiari v roku 1741 barokovo prestavaný. V roku 1744 bola pristavaná baroková veža, a v roku 1903 bol rozšírený o priečnu loď a o nové presbytérium. V parku pri kostole sa nachádza lurdská jaskyňa.

Pravdepodobne po morovej epidémií z roku 1738 bola za dedinou postavená baroková kaplnka ku cti sv. Rochusa, sv. Rozálie a sv. Sebastiána. Ďalšími sakrálnymi pamiatkami v chotári obce sú pieskovcové sochy sv. Vendelína, sv. Floriána, sv. Jána Nepomuckého a sv. Antona, a početné prícestné kríže. V obci sa zachovala aj božia muka.

V roku 1938 boli v chotári obce postavené dve línie ľahkých bunkrov, ktoré sú súčasťou československého predvojnového opevnenia. V chotári obce sa nachádza 11 bunkrov typu LO 37A.

Železná opona 
V období socializmu prechádzala chotárom obce železná opona. Pohraničné pásmo bolo ohradené a prísne strážené. V Malých Levároch mala sídlo 2. rota 1. práporu 11. brigády Pohraničnej stráže.

V apríli 1951 sa v chotári Malých Levár uskutočnil nepodarený pokus skupiny rehoľníkov pod vedením Titusa Zemana utiecť za hranice. Ten už predtým v rovnakých miestach úspešne previedol dve skupiny katolíckych utečencov. Kvôli rozvodnenej rieke Morave však tretí pokus nevyšiel. Rozhodli sa vrátiť do vnútrozemia, pričom väčšinu z nich chytila Pohraničná stráž, a za pokus o ilegálne prekročenie hranice boli odsúdení a väznení. Súčasťou tejto skupiny bol aj Anton Srholec.

Referencie

Zdroje 
 Gúth, Anton – Gúthová, Helena: Levárky. Liečreh Gúth, 1997, 330 s., ISBN 80-88932-13-0.
 Dejiny Záhoria
 Oficiálna stránka farnosti

Iné projekty

Externé odkazy 
 Oficiálna stránka obce
 Oficiálna stránka farnosti

 
Obce okresu Malacky